На основу члана 15.став два тачка 7. Одлуке о промени онивачког акта привредног друштва Арена Београд д.о.о. Мишљења Повереника за информације од јавног значаја и података о личности бр. 164-00-00998/2013-07 и 164-00-00999/2013-07 и Мишљења Повереника за заштиту равноправности бр. 07-00-863/2013-02 од 27.12.2013., директор привредног друштва доноси дана 10.01.2014.

**ОДЛУКУ**

**О ИЗМЕНИ И ДОПУНИ ОДЛУКЕ**

**О УТВРЂИВАЊУ КРИТЕРИЈУМА ЗА ОСТВАРИВАЊЕ ПРАВА И ПОСТУПАК ОСТВАРИВАЊА ПРАВА НА ПОВЛАШЋЕНА МЕСТА ЗА ОСОБЕ СА ИНВАЛИДИТЕТОМ У ОБЈЕКТУ КОМБАНК АРЕНЕ**

***Члан 1.***

Овом Одлуком утврђују се критеријуми за остваривање права на повлашћена места за посматрање програма, за особе са инвалидитетом, поступак регистрације, поступак реализације права и ограничења права.

Критеријуми конституисани овом Одлуком утврђени су ради спровођења афирмативних мера за особе са инвалидитетом које користе инвалидска колица

*Критеријуми*

***Члан 2.***

Право на повлашћена места за време одржавања програма у објекту Комбанк Арене (у даљем тексту Арена) могу остварити особе са инвалидитетом и то:

Особе са инвалидитетом чије је кретање условљено коришћењем инвалидских колица, услед поремећаја у функционалности, оштећења и/или губитка доњих екстремитета или друге болести, независно од чињенице по ком основу је инвалидитет настао.

Испуњеност услова из става 2 овог члана се доказује:

Решењем надлежног органа или медицинском документацијом из које се на недвосмислен начин може утврдити неопходност коришћења инвалидских колица, односно налазом лекара специјалисте (физијатар, ортопед, неуролог) са мишљењем о битној условљености кретања, коришћењем инвалидских колица.

*Поступак Регистрације*

***Члан 3.***

Особе са инвалидитетом које испуњавају критеријуме предвиђене чланом 2 ове Одлуке, како би остваривале право, попуњавају и подносе регистрациону пријаву ( прилог 1. ове Одлуке)

преко Web адресе htp://www.kombankarena.com/. Уз регистрациону пријаву, прилаже се у електронској форми скениран адекватан доказ из члана 2. став 2 ове Одлуке , скенирана копија личног документа којим се доказује идентитет и писмени пристанак на обраду личних података.

У случају потпуне пријаве, регистрација ће бити одобрена у року од најкасније 48 сати од момента подношења.

Пријаву у обради до истека рока из претходног става и непотпуну пријаву систем ће прихватити и означити напоменом ``у поступку регистрације``

Регистрациони поступак је окончан обавештењем корисника путем Е-mail поруке да је регистрација успешно завршена, односно у случају да пријава не испуњава услове из члана 2. или не садржи доказе из става 1. овог члана (неуспешна пријава), обавештењем путем E-mail поруке .

Права регистрованих корисника

***Члан 4.***

Регистровани корисник остварује право да:

• Преко система без накнаде, за сопствене потребе, резервише место за присуство програму који се одржава у Арени, највише за 4 програма у току једне године (година почиње 1. септембра а завршава се 31.августа наредне године).

• Присуствује програму у време његовог одржавања, на посебно резервисаним местима.

• Поведе по сопственом нахођењу једно лице у својству пратиоца.

• Након искоришћења права из алинеје 1. Овог става, користи посебно резервисана места уз купљену улазницу било које категорије уз право на једног пратиоца.

• Откаже резервацију присуства програму, најкасније 24 сата пре почетка програма.

* Права која проистичу из Закона о заштити података о личности.

*Поступак остваривања права*

***Члан 5.***

Регистровани корисник остварује своје право, пријавом на систем и електронском резервацијом/отказом резервације улазнице, односно присуством програму у Арени.

Резервација се врши применом критеријума времена пријаве (ранија пријава има приоритет над каснијом) и

Електронски систем резервације садржи листу свих програма за које је могућа резервација, број преосталих слободних места за сваки програм, команде за вршење резервације, листу чекања (у случају да су сва места већ попуњена).

Електонски систем не омогућава додавање, брисање или промену података од стране запослених Арене.

За присуство програму, на дан програма, након отварања улаза, корисник је у обавези да се лично појави уз пратиоца на улазу бр.107. овлашћеном лицу пружи податке о својој резервацији и заузме резервисано место.

*Ограничење права*

***Члан 6.***

Број места за посматрање програма особа са инвалидитетом у Арени ограничен је на 40 места за особе са инвалидитетом и 40 места за њихове пратиоце, односно на 80 места за особе са инвалидитетом и 80 места за њихове пратиоце за време одржавања појединих спортова. Сходно конфигурацији догађаја и одобрењу промотера, овај број може бити и мањи од 40 + 40.

Повлашћено право регистрованог корисника на посматрање програма утврђено одредбама ове Одлуке ограничено је на четири програма у току једне године (година почиње 1. јануара а завршава се 31.децембра календарске године).

У изузетним случајевима, услед техничких и/или организационих проблема односно услед забране власника или промотера програма, Арена неће бити у могућности да обезбеди места под условима из ове одлуке, о чему ће регистровани корисници бити обавештени.

*Трајање и престанак права*

***Члан 7.***

Право регистрованог корисника из ове Одлуке, није временски ограничено;

Право престаје на основу захтева корисника или у случају смрти корисника. Такође право престаје у случају да привредно друштво Арена престане да користи објекат, измени свој правни субјективитет или престане са радом.

Арена задржава право да услед давања неистинитих података/ злоупотребе права или поступка остваривања права, поништи регистрацију корисника и ускрати даље остваривање права.

*Заштита података*

***Члан 8.***

Арена ће у циљу остваривања права из ове одлуке, на основу пртходног писменог пристанка, прикупљати податке о корисницима у поступку регистрације и регистрованим корисницима.

*Подаци који се обрађују*

Име, презиме, матични број, подаци о болести, подаци о нужности коришћења инвалидских колица

*Степен осетљивости*

Нарочито осетљиви подаци: матични број, подаци о болести

*Сврха обраде*

Остваривање права корисника на повлашћено посматрање програма у Комбанк Арени

*Доступност података*

Подаци о имену и презимену и првих пет цифара из матичног броја, могу бити видљиви осталим регистрованим корисницима.

Сви Подаци који се обрађују доступни су администратору базе.

*Евиденција, чување (мере заштите) и коришћење*

Евиденција и чување се врши на посебном рачунару у заштићеној бази

Заштита се врши системом лозинки за ауторизцију и идентификацију корисника података. Систем лозинки омогућава утврђивање када су појединачни подаци унети и/или коришћени и ко их је унео/користио.

*Рок чувања:* једна године од престанка права

*Основ обраде*:

Претходно обавештење о условима прикупљања и обраде података о личности и писмени пристанак.

*Тајност података*

Лица овлашћена од стране Арене која имају приступ подацима корисника или било који други запослени Арене , обавезни су да податке корисника третирају као пословну тајну привредног друштва, што укључује забрану откривања било ком трећем лицу и предузимање свих мера предострожности да ниједна неовлашћена особа не сазна или дође у посед тих информација.

Злоупотреба одредбе из претходног става представља тежу повреду радне дужности у складу са општим актом који регулише ту област.

Арена као руковалац података корисника задржава право да ангажује посебно правно лице за послове Обрађивача података корисника (у даљем тексту Обрађивач). У случају такве потребе, са Обрађивачем ће бити закључен споразум о чувању података (НДА).

Директор

Ђорђе Милутиновић